Λουτσιάνο Σπαλέτι

Καριέρα ως παίκτης

Γεννημένος στο Κερτάλντο, στην Επαρχία της Φλωρεντίας, ο Σπαλέτι αγωνίστηκε με ομάδες της Serie C όπως η Εντέλα, η Σπέτσια, η Βιαρέτζιο και η Έμπολι.

Πρώιμη καριέρα

Τα πρώτα χρόνια της προπονητικής καριέρας του Σπαλέτι τον βρήκαν να δουλεύει στην Έμπολι, όπου οδήγησε την ομάδα της Τοσκάνης σε δυο συνεχόμενες ανόδους από την Serie C1 στην Serie A. Πάντως, ήταν στην ομάδα της Ουντινέζε όπου πραγματικά άρχισε να "χτίζει" το όνομά του ως προπονητής. Στη διάρκεια της σεζόν 2004–05, ο Σπαλέτι οδήγησε την Ουντινέζε σε μια εντυπωσιακή τέταρτη θέση στην Serie A, ξεπερνώντας τις προσδοκίες και εξασφαλίζοντας μια θέση στο Τσάμπιονς Λιγκ.

Ρόμα

Τέτοια επιτυχία με μια ομάδα που παραδοσιακά δεν αποτελεί μεγάλη δύναμη και έχει περιορισμένες οικονομικές δυνατότητες μαγνήτησαν το ενδιαφέρον της ΑΣ Ρόμα. Η ομάδα της Αιώνιας Πόλης προερχόταν από μια απογοητευτική σεζόν, κατά την οποία τέσσερεις διαφορετικοί προπονητές πέρασαν από τον πάγκο της. Έγινε προσφορά στον Σπαλέτι να αναλάβει την απόπειρα να βάλει μια τάξη στο χάος που επικρατούσε στην ομάδα.
Μετά από ένα απαισιόδοξο ξεκίνημα στην σεζόν 2005–06, άλλαξε τακτική στην ομάδα προσαρμόζοντας ένα επιθετικό σχήμα σε αντίθεση με το αμυντικό που χρησιμοποιούνταν μέχρι πρότινος, αλλά ξεκίνησε να το εφαρμόζει χωρίς κάποιον καθαρόαιμο επιθετικό (με ένα επιθετικό μέσο ως επιθετικό). Στις 26 Φεβρουαρίου 2006, η Ρόμα έσπασε το ρεκόρ συνεχόμενων νικών της Σέριε Α (11) με μια νίκη με 2–0 επί της μισητής Λάτσιο. Ωστόσο, στο τέλος της σεζόν, η Ρόμα απέτυχε να καταλάβει την τέταρτη θέση, με ως αποτέλεσμα την αποτυχία πρόκρισης για το Τσάμπιονς Λιγκ της επόμενης περιόδου. Ο Σπαλέτι οδήγησε επίσης την Ρόμα στον τελικό του Coppa Italia απέναντι στην Ίντερ στη διάρκεια της σεζόν 2005–06 τον οποίον όμως έχασε. Ωστόσο, η Ρόμα κατάφερε να εξασφαλίσει μια θέση στο Τσάμπιονς Λιγκ της σεζόν 2006–07, καθώς η Γιουβέντους υποβιβάστηκε και η Φιορεντίνα και η ΑΚ Μίλαν υπέστησαν αφαίρεση βαθμών, ως αποτέλεσμα του σκανδάλου στημένων αγώνων στην Σέριε Α που έμεινε γνωστό στον ελληνικό Τύπο ως "Σκάνδαλο Calciopolis".
Το αγαπημένο σύστημα του Σπαλέτι είναι το σύστημα 4–2–3–1, όπου χρησιμοποιεί 4 αμυντικούς, 2 αμυντικούς μέσους, 2 χαφ, 1 επιθετικό μέσο, και έναν επιθετικό (τον Φραντσέσκο Τότι, κάποιον άλλο επιθετικό μέσο, ή χωρίς κάποιον καθαρόαιμο επιθετικό). Αυτό το σύστημα αποδείχτηκε αποτελεσματικό από την εισαγωγή του στον τρόπο παιχνιδιού της Ρόμα στη διάρκεια της σεζόν 2005–06. Ως αποτέλεσμα, η ομάδα σκαρφάλωσε από την 15η θέση του βαθμολογικού πίνακα στην 5η μέχρι το τέλος της σεζόν. Στη διάρκεια αυτού του χρονικού διαστήματος, η Ρόμα κατάφερε επίσης να πετύχει ένα νικηφόρο σερί 11 συνεχόενων νικών σε αγώνες.
Στα τέλη του 2006, ο Σπαλέτι ψηφίστηκε Κορυφαίος Προπονητής της Χρονιάς στην Σέριε Α και, εντός των επόμενων μηνών, οδήγησε την Ρόμα στα προημιτελικά του Τσάμπιονς Λιγκ μετά από μια νίκη με 2–0 επί της Λυών στο Σταντ ντε Ζερλάν στον πρώτο νοκ-άουτ γύρο.
Η ομάδα, ωστόσο, πέτυχε να γίνει η πρώτη ομάδα που κερδίζει την Ίντερ του Ρομπέρτο Μαντσίνι σε όλες τις διοργανώσεις εκείνης της χρονιάς, παίρνοντας νίκη με 1–3 στο Σαν Σίρο, σε έναν αγώνα που οι Nerazzurri έπρεπε να κερδίσουν για να κατακτήσουν και μαθηματικά το Scudetto του 2007 απέναντι στην μοναδική ισχυρή αντίπαλο που είχαν σε όλη τη διάρκεια του πρωταθλήματος.
Η Ρόμα κατέκτησε επίσης το Coppa Italia με αντίπαλο την Ίντερ, με συνολικό σκορ 7–4. Με έναν θρίαμβο με 6–2 στον πρώτο αγώνα της Ρώμης που συνοδεύτηκε από μια "γλυκιά" ήττα με 2–1 στο Μιλάνο. Ήταν το πρώτο σημαντικό τρόπαιο που κατακτούσε ο Σπαλέτι στην Καριέρα του, που είχε μόλις κερδίσει ένα Coppa Italia di Serie C με την Έμπολι. Αλλά τελικά κατέληξε να προσθέσει ακόμη έναν σημαντικό τίτλο στην συλλογή του, καθώς η Ρόμα νίκησε και πάλι την Ίντερ μέσα στο Μιλάνο με 0–1 την σεζόν 2007–08 "κλέβοντας" της έτσι το στέμμα της Supercoppa Italiana.
Στη διάρκεια του πρώτου γύρου νοκ-άουτ της σεζόν 2007–08 του Τσάμπιονς Λιγκ, η Ρόμα του Σπαλέτι έγινε η πρώτη ιταλική ομάδα που καταφέρνει να νικήσει την Ρεάλ Μαδρίτης σε διπλούς αγώνες (2–1 και στους δυο αγώνες στην Ρώμη και την Μαδρίτη) και ως αποτέλεσμα έγινε η πρώτη ευρωπαϊκή ομάδα που να πετυχαίνει δύο νίκες επί της Ρεάλ Μαδρίτης στην έδρα της στο Σαντιάγο Μπερναμπέου. Σε μια επανάληψη των προημιτελικών της προηγούμενης σεζόν, η Ρόμα αποκλείστηκε και πάλι από το Τσάμπιονς Λιγκ από την μελλοντική νικήτρια του θεσμού Μάντσεστερ Γιουνάιτεντ. Κατάφερε, ωστόσο, να επιτύχει την υπεράσπιση του τίτλου της στο Κόπα Ιτάλια, κερδίζοντας για μια ακόμη φορά την νικήτρια του Scudetto Ίντερ στον τελικό — έναν μονό αγώνα τον οποίον η Ρόμα κέρδισε με 2–1.
Στη διάρκεια της σεζόν 2008–09, ο Σπαλέτι κλήθηκε να αντιμετωπίσει μια ιδιαίτερα δύσκολη σεζόν με την ομάδα της Αιώνιας Πόλης. Με το τέλος της σεζόν, η ομάδα κατάφερε μονάχα να προκριθεί για το Europa League καταλαμβάνοντας την 6η θέση του βαθμολογικού πίνακα του πρωταθλήματος, μετά από ένα κάκιστο πρώτο μισό πρωταθλήματος που άφησε τους giallorossi στα χαμηλά διαζώματα του βαθμολογικού πίνακα της Σέριε Α για κοντά την μισή σεζόν.
Η νέα σεζόν βρήκε τον Σπαλέτι να έχει στη διάθεσή του μια ομάδα με μικρό δυναμικό σε παίκτες, που αποδυναμώθηκε ακόμη περισσότερο με την πώληση του Αλμπέρτο Ακουιλάνι στην Λίβερπουλ, και συνοδεύτηκε από σοβαρά οικονομικά προβλήματα. Η Ρόμα ξεκίνησε την σεζόν παίρνοντας μέρος σε δύο προκριματικούς γύρους του Γιουρόπα Λιγκ εκείνης της σεζόν, περνώντας και τους δύο με άνεση απέναντι στην Γάνδη (10–2 συνολικό σκορ) και Κόσιτσε (10–4 συνολικό σκορ). Ωστόσο, ένα ακόμη κακό ξεκίνημα στη σεζόν 2009-10 της ιταλικής Σέριε Α, με δύο συνεχόμενες ήττες (2–3 από την Τζένοα και 1–3, εντός έδρας, από την Γιουβέντους) έπεισαν τον Σπαλέτι να παραιτηθεί την 1η Σεπτεμβρίου 2009.

Ζενίτ Αγίας Πετρούπολης

Τον Δεκέμβριο του 2009, επιβεβαιώθηκε πως ο Σπαλέτι θα υπέγραφε στην Ζενίτ Αγίας Πετρούπολης συμβόλαιο διάρκειας τριών ετών, αντικαθιστώντας τον υπηρεσιακό προπονητή Ανατόλι Νταβίντοφ. Με αυτόν στην τεχνική καθοδήγηση, η Ζενίτ κατέκτησε το Κύπελλο Ρωσίας το 2010, μετά από 11 έτη, και στην συνέχεια τον Νοέμβριο του 2010 κατέκτησε το Πρωτάθλημα Ρωσίας.
Στις 9 Φεβρουαρίου του 2012 ο Σπαλέτι υπέγραψε συμβόλαιο διάρκειας 3.5 ετών για να παραμείνει στην Ζενίτ μέχρι το 2015.